**REGULAMENT**

**CONCURS „ȘCOALA VIITORULUI”**

1. **ORGANIZATORUL ȘI REGULAMENTUL OFICIAL AL** **CONCURSULUI**

Concursul este organizat și desfășurat de Fundația Dan Voiculescu pentru Dezvoltarea României, cu sediul în str. Grigore Mora, nr. 11, sector 1, București.

Participanții la concurs sunt obligați să respecte termenii și condițiile regulamentului oficial al acestuia, potrivit celor menționate mai jos. Regulamentul Oficial este întocmit de Organizator și va fi făcut public pe site-ul [www.fundatiadanvoiculescu.ro](http://www.fundatiadanvoiculescu.ro). Organizatorul își rezervă dreptul de a modifica sau schimba prezentul Regulament Oficial, urmând ca modificările să intre în vigoare numai după anunțul prealabil de prezentare a acestora pe [www.fundatiadanvoiculescu.ro](http://www.fundatiadanvoiculescu.ro).

**2. ZONA DE DESFĂȘURARE A CONCURSULUI și DREPTUL DE PARTICIPARE**

Concursul este deschis participării tuturor elevilor din învățământul public, coordonați de un profesor, cu domiciliul sau reședința pe teritoriul României, cu excepția angajaților Organizatorului concursului și a membrilor familiilor acestora (copii, părinți, soț/soție).

Pentru obținerea de informații suplimentare, cei interesați pot trimite un email pe adresa office@fundatiadanvoiculescu.ro , pe întreaga durată a concursului.

**3. DURATA CONCURSULUI**

Concursul „Școala Viitorului” se desfășoară în perioada 15 Noiembrie 2023 – 15 Aprilie 2024.

**4. CALENDARUL CONCURSULUI**

ETAPA I – PREGĂTIREA ȘI ÎNSCRIEREA PROIECTELOR

Perioada: 15 Noiembrie 2023 – 15 Martie 2024

ETAPA a II-a – EVALUAREA PROIECTELOR

Perioada: 15 Martie 2024 - 1 aprilie 2024

ETAPA a III-a - ANUNȚAREA ECHIPEI CÂȘTIGĂTOARE

Luna: Aprilie 2024

**5. MECANISMUL CONCURSULUI**

a) La concurs pot participa echipe formate din elevi din ciclul gimnazial și liceal, din învățământul public sub îndrumarea unui profesor coordonator, având acordul directorului școlii pentru participare.

b) Este permisă înscrierea și participarea la concurs a uneia sau a mai multor echipe din cadrul aceleiași instituții de învățământ.

c) Aplicațiile se transmit prin intermediul formularului de concurs disponibil aici: <https://docs.google.com/forms/d/1KJNBpfxAKPSeoZxdRAKXzeAyLFdpwttZLGNUK5UewiA/edit>

d) Tema concursului constă în realizarea unui material creativ, în care este prezentat modul în care se desfășoară o lecție într-o „Școală a Viitorului”, indiferent de disciplină.

Concurenții vor prezenta cum își imaginează desfășurarea unei astfel de lecție în „Școala Viitorului”, utilizând fie tehnologii noi, precum Tehnologia VR (Realitatea Virtuală), AR (Realitatea Augmentată), AI (Inteligență Artificială), Metaversul, Robotica, Edge Computing, Holograme, Tehnologie Digitală Geamănă, Internetul Lucrurilor (IoT), Neurotehnologie sau orice altă formă (imagini grafice, video) pe care să le încarce într-o prezentare Power Point.

e) Prezentarea materialului poate fi realizată în orice format: video, fotografie, eseu, piesă de teatru, pictură și desene, machetă 3D etc.

f) Fiecare material trebuie să fie însoțit de o scurtă prezentare și o motivare a alegerii făcute de către concurenți.

g) Participarea la concurs este condiționată de transmiterea acordului de participare semnat de părinții/reprezentanții legali ai membrilor echipelor care nu au împlinit vârsta de 18 ani.

 **6. PREMIILE**

Premiile concursului vor fi acordate pentru înființarea și utilarea unui laborator în școala pe care o reprezintă echipa câștigătoare și vor consta în:

• 25 de tablete grafice WACOM destinate utilizării de către elevi în laborator;

• 1 de tabletă grafică WACOM destinată utilizării de către profesori în laborator;

• 1 tablă interactivă de ultimă generație Newline;

• Un training pentru profesorul coordonator și directorul școlii (sau altă persoană delegată de către acesta) la sediul WACOM din Dusseldorf, Germania (cu asigurarea tuturor costurilor aferente training-ului – deplasare, cazare, masă).

Numele câștigătorilor vor fi publicate pe site-ul Fundației Dan Voiculescu pentru Dezvoltarea României, [www.fundatiadanvoiculescu.ro](http://www.fundatiadanvoiculescu.ro) și comunicate în spațiul public.

**7. CRITERII DE EVALUARE**

· Respectarea temei concursului,

· Gradul de originalitate și creativitate al materialului prezentat,

· Necesitatea obiectivă a unității de învățământ de a fi dotată cu un astfel de laborator.

**8. JURIUL**

Proiectele vor fi evaluate de către un juriu compus din reprezentanți ai Fundației Dan Voiculescu pentru Dezvoltarea României, împreună cu specialiști în domeniul tehnologiei digitale.

**9. RESPONSABILITATE**

Prin participarea la concurs, fiecare concurent declară că este de acord și se obligă să respecte prevederile și condițiile stipulate în prezentul Regulament Oficial.

Organizatorul nu are nicio obligație de a întreține corespondența cu solicitanții unor revendicări ce apar ulterior acordării efective a premiilor.

Prin înscrierea în concurs, fiecare participant declară pe proprie răspundere și garantează Organizatorului că proiectul înscris este original, că deține toate drepturile de autor asupra acestuia și că acesta nu încalcă în niciun fel drepturi protejate de lege aparținând unor terțe persoane. În cazul în care prin lucrarea înscrisă în concurs se aduce atingere unor drepturi recunoscute de lege aparținând unor terți, participanții sunt singurii răspunzători pentru orice prejudicii aduse terților sau Organizatorului ca urmare a încălcării acestor drepturi.

Prin participarea la concurs, fiecare participant declară că este de acord ca proiectele înscrise în competiția “Școala Viitorului” să fie prezentate atât în mediul online, cât și offline, și să fie promovate de către Organizator prin orice mediu de comunicare disponibil. În acest sens, Organizatorul are dreptul să utilizeze gratuit imagini, fotografii, înregistrări audio-video ale participanților și proiectului înscris în concursul „Școala Viitorului”, în scopul promovării și comunicării publice a concursului. Aceasta include, fără a se limita, integrarea acestora în materiale de promovare, publicarea lor pe paginile de internet ale Organizatorului, interviuri, reportaje, difuzarea prezentării proiectului și a imaginilor aferente prin orice alt mijloc de comunicare publică, etc.

**10. PROTECTIA DATELOR PERSONALE**

Organizatorul se obligă să respecte prevederile regulamentului GDPR privind protecția datelor personale stocate pe durata concursului. Participanții la concurs, în calitate de persoane vizate, pot interveni asupra datelor personale oricând doresc și pot solicita: - informarea și consultarea datelor personale; - actualizarea datelor personale; - ștergerea datelor personale; - restricționarea prelucrării datelor.

Prin participarea la concurs și trimiterea datelor personale către Organizatorul concursului, participanții sunt de acord ca datele lor să intre în baza de date a Organizatorului, să fie prelucrate și folosite în viitor de Organizator, pentru a informa participanții cu privire la noi proiecte. La cererea expresă, în scris, a participanților, Organizatorul nu va mai folosi datele lor personale.

Datele colectate și utilizarea acestora: - Nume, prenume – datele sunt utilizate pentru realizarea înscrierii în concurs. - Numărul de telefon/adresa de e-mail - informațiile sunt utilizate pentru menținerea comunicării cu privire la detaliile concursului sau pentru transmiterea de mesaje, oferte, informări etc. - Vârsta, localitatea, școala – informațiile sunt utilizate pentru verificarea încadrării în criteriile de eligibilitate ale concursului.

**11. ÎNCETAREA CONCURSULUI**

Prezentul concurs poate înceta numai în cazul producerii unui eveniment ce constituie forță majoră, inclusiv în cazul imposibilității Organizatorului, din motive independente de voința sa, de a continua prezentul concurs. Încetează și de drept, după perioada de finalizare, conform regulamentului.

**13. LITIGII**

Eventualele litigii apărute între Organizator și participanții la prezentul concurs se vor rezolva pe cale amiabilă sau, în cazul în care aceasta nu va fi posibilă, litigiile vor fi soluționate de instanțele judecătorești competente din România.